ทำไม ไม่ควรลงทุนแบบ DCA กับหุ้นวัฏจักร ?
ทำไมไม่ควรลงทุนแบบ DCA กับหุ้นวัฏจักร ? ลงทุนแมนจะเล่าให้ฟัง
1 มี.ค. 2566

ทำไม ไม่ควรลงทุนแบบ DCA กับหุ้นวัฏจักร ? /โดย ลงทุนแมน
การทยอยซื้อหุ้นแบบถัวเฉลี่ย ด้วยจำนวนเงินเท่ากันเป็นงวด ๆ หรือ DCA (Dollar-Cost Averaging) เป็นหนึ่งในวิธีที่หลายคนมักเลือกลงทุน
เพราะไม่ต้องจับจังหวะการซื้อหุ้น ซึ่งอาจทำได้ยาก
ทำให้ช่วยลดความเสี่ยงในการซื้อหุ้นที่มีราคาแพงเกินไป
แต่ต้องบอกว่า ไม่ใช่หุ้นทุกตัวที่จะเหมาะกับการลงทุนแบบนี้ โดยเฉพาะหุ้นวัฏจักร
แล้วทำไมไม่ควรลงทุนแบบ DCA กับหุ้นวัฏจักร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
หุ้นวัฏจักร ถ้าให้อธิบายแบบสั้น ๆ ก็คือ หุ้นที่มีความผันผวนของผลการดำเนินงานสูง โดยขึ้นลงตามภาวะเศรษฐกิจ
ซึ่งในช่วงที่เศรษฐกิจกำลังเป็นขาขึ้น ราคาของหุ้นมักจะปรับตัวขึ้น จากผลการดำเนินงานที่ดีขึ้น
ทำนองเดียวกัน ในช่วงที่เศรษฐกิจกำลังเป็นขาลง ราคาของหุ้นก็มักจะปรับตัวลง จากผลการดำเนินงานที่ออกมาแย่
ยกตัวอย่างง่าย ๆ ที่ใกล้ตัว อย่างเช่น ธนาคาร ธุรกิจที่เมื่อเศรษฐกิจดี ความต้องการกู้ยืมเงินก็จะสูง
ไม่ว่าจะเป็น ลูกค้ารายย่อยที่กู้เงิน เพื่อนำไปซื้อบ้าน ซื้อรถ หรือลูกค้าผู้ประกอบการที่กู้เงินเพื่อไปทำธุรกิจ
แต่เมื่อเศรษฐกิจมีปัญหา แน่นอนว่าธนาคารก็จะได้รับผลกระทบที่หนักมากเช่นกัน เพราะเมื่อไม่มีใครมากู้เงิน ดอกเบี้ยรับที่เป็นรายได้หลักของธนาคารก็ย่อมลดลง
แถมยังต้องเจอกับปัญหาหนี้เสีย จากการที่ลูกค้าไม่มีเงินมาจ่ายคืนหนี้อีกด้วย
นอกจากธนาคารแล้ว ยังมีอีกหลายธุรกิจที่มีแนวโน้มว่าจะเป็นหุ้นวัฏจักร ไม่ว่าจะเป็น น้ำมัน ปิโตรเคมี ถ่านหิน ขนส่งทางเรือ อสังหาริมทรัพย์ ยานยนต์ เป็นต้น
คำถามถัดมาคือ แล้วเราจะรู้ได้อย่างไรว่าหุ้นวัฏจักร กำลังจะถึงรอบขาขึ้น หรือขาลงของมัน ?
จากการที่หุ้นวัฏจักร มีผลการดำเนินงานขึ้นลง ตามภาวะเศรษฐกิจ นั่นหมายความว่า เราต้องตอบให้ได้ก่อนว่าเศรษฐกิจจะเป็นอย่างไรต่อไป
ซึ่งก็เป็นสิ่งที่คาดการณ์ได้ยาก ต้องใช้ความรู้และประสบการณ์เป็นอย่างมาก
อย่างไรก็ตาม มีตัวแปรหนึ่งที่อาจจะพอบอกได้คร่าว ๆ ก็คือ อัตราดอกเบี้ย
เพราะเมื่ออัตราดอกเบี้ยลดลง ก็อาจเป็นแนวโน้มว่าเศรษฐกิจจะดีขึ้น ซึ่งเป็นผลดีต่อหุ้นวัฏจักร
นอกจากนี้ ก็ยังมีเรื่องเหตุการณ์เฉพาะตัว ที่ส่งผลกระทบต่ออุปสงค์และอุปทานในอุตสาหกรรมอีกด้วย
อย่างช่วงสถานการณ์การแพร่ระบาดของโควิดหลายปีที่ผ่านมา เป็นตัวเร่งสำคัญที่ทำให้ความต้องการถุงมือยางเติบโตแบบก้าวกระโดด
ทำให้ราคาถุงมือยางเพิ่มขึ้นเป็นอย่างมาก ส่งผลดีต่อผลประกอบการของบริษัทผลิตถุงมือยาง
ต่อมาหลายบริษัทก็มีการเพิ่มกำลังการผลิต เพื่อตอบสนองต่อความต้องการถุงมือยางที่เพิ่มขึ้น
แต่เมื่อสถานการณ์การแพร่ระบาดของโควิดดีขึ้น
ฝั่งอุปสงค์คือความต้องการใช้ถุงมือยางลดลง ส่วนฝั่งอุปทานคือกำลังการผลิตถุงมือยางเพิ่มขึ้น
สุดท้ายแล้วก็ทำให้ราคาถุงมือยางลดลง ส่งผลให้ผลประกอบการของบริษัทถุงมือยาง ปรับตัวลดลงนั่นเอง
อย่างไรก็ตาม มีข้อควรระวังสำหรับหุ้นวัฏจักรก็คือ ปกติแล้วเวลาเลือกซื้อหุ้น หลายคนอาจดู P/E เพื่อประกอบการตัดสินใจ โดยเน้นซื้อหุ้นที่มี P/E ต่ำ
วิธีนี้อาจใช้ไม่ได้กับหุ้นวัฏจักร เนื่องจาก P/E ที่ต่ำ อาจเป็นผลมาจากผลประกอบการอยู่ในจุดสูงสุด
ซึ่งอาจหมายความว่า ราคาหุ้นตัวนี้ตอบสนองต่อผลประกอบการที่ดีไปแล้ว และถ้าหากเราเข้าไปซื้อ ก็อาจจะทำให้ขาดทุนอย่างหนักได้เช่นกัน
หรือเราอาจต้องอดทนถือ จนกว่าจะถึงขาขึ้นของมันอีกครั้ง ซึ่งก็อาจจะกินเวลานานหลายปีเลยก็ได้
ทั้งนี้ โดยพฤติกรรมแล้ว หุ้นวัฏจักร เป็นหุ้นที่มีราคาขึ้นลงผันผวนสูง ทำให้สามารถสร้างผลตอบแทนได้เป็นอย่างมาก หากเข้าซื้อถูกจังหวะ แต่ก็อาจต้องขาดทุนอย่างหนักเช่นกัน ถ้าเข้าซื้อผิดจังหวะ
สุดท้าย จึงเป็นคำตอบที่ว่า ทำไม หุ้นวัฏจักร ไม่เหมาะกับการทยอยซื้อแบบถัวเฉลี่ย หรือ DCA
เพราะกำไรของบริษัทอาจจะผ่านจุดสูงสุดไปแล้ว และมันอาจทำให้เราขาดทุนจากการลงทุนได้ นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-